CELEX: 32008D0937
Language: sk
Date: 2008-12-05 00:00:00
Title: 2008/937/ES: Rozhodnutie Komisie z  5. decembra 2008 o nezaradení kyseliny sírovej do prílohy I k smernici Rady 91/414/EHS a o odobraní povolení na prípravky na ochranu rastlín obsahujúce túto látku [oznámené pod číslom K(2008) 7612] (Text s významom pre EHP)

12.12.2008   
            
            
               SK
            
            
               Úradný vestník Európskej únie
            
            
               L 334/88
            
         
      ROZHODNUTIE KOMISIE
   
   z 5. decembra 2008
   o nezaradení kyseliny sírovej do prílohy I k smernici Rady 91/414/EHS a o odobraní povolení na prípravky na ochranu rastlín obsahujúce túto látku
   [oznámené pod číslom K(2008) 7612]
   (Text s významom pre EHP)
   (2008/937/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
   keďže:
   
               (1)
            
            
               V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa uvedené látky v rámci pracovného programu postupne preskúmavajú, na trh.
            
         
               (2)
            
            
               V nariadeniach Komisie (ES) č. 1112/2002 (2) a (ES) č. 2229/2004 (3) sa ustanovujú podrobné pravidlá vykonávania štvrtej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam zahŕňa kyselinu sírovú.
            
         
               (3)
            
            
               Účinky kyseliny sírovej na ľudské zdravie a životné prostredie sa posúdili v súlade s ustanoveniami nariadení (ES) č. 1112/2002 a (ES) č. 2229/2004, pokiaľ ide o rozsah použití navrhnutých oznamovateľom. Týmito nariadeniami sa takisto vymenúvajú spravodajské členské štáty, ktoré musia v súlade s článkom 20 nariadenia (ES) č. 2229/2004 predložiť príslušné hodnotiace správy a odporúčania Európskemu úradu pre bezpečnosť potravín (EFSA). V prípade kyseliny sírovej bolo spravodajským členským štátom Francúzsko a všetky príslušné informácie boli predložené v októbri 2007.
            
         
               (4)
            
            
               Komisia preskúmala kyselinu sírovú v súlade s článkom 24a nariadenia (ES) č. 2229/2004. Návrh správy o tejto látke preskúmali členské štáty a Komisia v rámci Stáleho výboru pre potravinový reťazec a zdravie zvierat a dokončili ho 26. septembra 2008 v podobe revíznej správy Komisie.
            
         
               (5)
            
            
               Počas skúmania tejto účinnej látky prišiel výbor pri zohľadnení pripomienok, ktoré dostal od členských štátov, k záveru, že existujúce dôkazy nie sú dostatočné na dokončenie posúdenia rizika pre spotrebiteľa a na stanovenie spoľahlivej prijateľnej úrovne vystavenia operátora (Acceptable Operator Exposure Level – AOEL), pričom táto hodnota je potrebná na posúdenie rizika operátora. Okrem toho sú v revíznej správe o tejto látke zahrnuté aj iné obavy, ktoré uviedli spravodajské členské štáty vo svojej hodnotiacej správe.
            
         
               (6)
            
            
               Komisia vyzvala oznamovateľa, aby predložil svoje pripomienky k výsledkom vzájomného preskúmania a aby sa vyjadril k tomu, či má v úmysle uvedenú látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré predložil oznamovateľ, však nebolo možné dané obavy odstrániť a z posúdení vykonaných na základe predložených informácií nevyplýva, že za navrhovaných podmienok použitia možno očakávať, že prípravky na ochranu rastlín s obsahom kyseliny sírovej vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
            
         
               (7)
            
            
               Kyselina sírová by sa preto nemala zaradiť do prílohy I k smernici 91/414/EHS.
            
         
               (8)
            
            
               Mali by sa prijať opatrenia na zabezpečenie odňatia povolení udelených na prípravky na ochranu rastlín obsahujúce kyselinu sírovú v rámci stanovenej lehoty a na zabezpečenie toho, aby sa tieto povolenia neobnovovali a aby sa na takéto výrobky neudeľovali nové povolenia.
            
         
               (9)
            
            
               Všetky prechodné obdobia, ktoré členský štát poskytne na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín obsahujúcich kyselinu sírovú, by sa mali obmedziť na dvanásť mesiacov, aby sa umožnilo využiť existujúce zásoby v jednom nasledujúcom vegetačnom období. Tým sa zabezpečí, že prípravky na ochranu rastlín obsahujúce kyselinu sírovú budú poľnohospodárom naďalej dostupné 18 mesiacov od prijatia tohto rozhodnutia.
            
         
               (10)
            
            
               Toto rozhodnutie neovplyvňuje predkladanie žiadostí týkajúcich sa kyseliny sírovej v súlade s ustanoveniami článku 6 ods. 2 smernice 91/414/EHS a nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie na hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (4), s cieľom jej možného zaradenia do prílohy I k uvedenej smernici.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Kyselina sírová sa nezaraďuje ako účinná látka do prílohy I k smernici 91/414/EHS.
   Článok 2
   Členské štáty zabezpečia, aby:
   
               a)
            
            
               sa povolenia na prípravky na ochranu rastlín obsahujúce kyselinu sírovú odobrali k 5. júnu 2009;
            
         
               b)
            
            
               odo dňa uverejnenia tohto rozhodnutia neboli udelené ani obnovené žiadne povolenia na prípravky na ochranu rastlín obsahujúce kyselinu sírovú.
            
         Článok 3
   Akékoľvek prechodné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 5. júna 2010.
   Článok 4
   Toto rozhodnutie je určené členským štátom.
   
      V Bruseli 5. decembra 2008
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. ES L 168, 27.6.2002, s. 14.
   
      (3)  Ú. v. EÚ L 379, 24.12.2004, s. 13.
   
      (4)  Ú. v. EÚ L 15, 18.1.2008, s. 5.